[pic] | EUROOPA ÜHENDUSTE KOMISJON |

Brüssel, 8.7.2008

KOM(2008 ) 455 lõplik

2007/0013 (COD)

KOMISJONI TEATIS EUROOPA PARLAMENDILE EÜ asutamislepingu artikli 251 lõike 2 teise lõigu alusel nõukogu ühise seisukoha kohta,

mis käsitleb lennujaamamakse käsitleva Euroopa Parlamendi ja nõukogu direktiivi vastuvõtmist

2007/0013 (COD)

KOMISJONI TEATIS EUROOPA PARLAMENDILE EÜ asutamislepingu artikli 251 lõike 2 teise lõigu alusel nõukogu ühise seisukoha kohta,

mis käsitleb lennujaamamakse käsitleva Euroopa Parlamendi ja nõukogu direktiivi vastuvõtmist

1. TAUST

Euroopa Parlamendile ja nõukogule ettepaneku edastamise kuupäev (dokument KOM(2006) 820 (lõplik) – 2007/0013COD): | 29. jaanuar 2007 |

Euroopa Majandus- ja Sotsiaalkomitee arvamuse kuupäev: | 26. september 2007 |

Euroopa Parlamendi arvamuse kuupäev, esimene lugemine: | 15. jaanuar 2008 |

Poliitilise kokkuleppe vastuvõtmise kuupäev: | 7. aprill 2008 |

Ühise seisukoha vastuvõtmise kuupäev: | 23. juuni 2008 |

2. KOMISJONI ETTEPANEKU EESMÄRK

Komisjoni poolt 24. jaanuaril 2007 vastu võetud ettepaneku eesmärk on hõlbustada lennujaamamakse käsitlevaid arutelusid lennujaamade ja lennuettevõtjate vahel. Ettepanekus esitatakse maksude kehtestamise põhieeskirjad. Kõnealused eeskirjad põhinevad liikmesriikide poolt Rahvusvahelise Tsiviillennundusorganisatsiooni nõukogus juba heakskiidetud üldtunnustatud põhimõtetel. Esimese põhimõtte abil püütakse tagada makse käsitlevate korrapäraste konsultatsioonide pidamine lennujaamade ja -ettevõtjate vahel, et mõlemad pooled saaksid selgitada ja arendada oma seisukohti. Selle eesmärk on tagada, et lennujaamad on lennuettevõtjatega enne lennujaamamaksude kehtestamist nõu pidanud ja neid sellest eelnevalt teavitanud. Teine põhimõte käsitleb läbipaistvust seoses elementidega, mille põhjal lennujaamamaksud kehtestatakse. Kõnealust teavet käsitletakse korrapärastel konsultatsioonidel. Kolmas põhimõte on lennuettevõtjate diskrimineerimise keelamine.

Ettepanekus soovitatakse samuti luua igas liikmesriigis sõltumatu reguleeriv asutus. Kõnealune asutus kontrollib maksude kehtestamist ja tagab, et järgitakse direktiivi asjakohaseid sätteid. Sellest tulenevalt tegeleb kõnealune asutus poolte esitatud kaebustega lennujaamamaksude kohta.

3. MÄRKUSED ÜHISE SEISUKOHA KOHTA

Nõukogu poolt 23. juunil 2008 vastu võetud ühise seisukoha peamine alus oli nõukogus 30. novembril 2007 saavutatud üldine lähenemisviis. Kõnealune seisukoht kajastab ka mitut Euroopa Parlamendi muudatusettepanekut, eelkõige seoses kõnealuse ettepaneku reguleerimisala, lennujaamade võrgustiku, maksude varieerimise ja reguleeriva asutuse toimimisega.

Mõni kõnealustest muudatustest aitab ettepanekut täiustada ja selgemaks muuta; ühises seisukohas esitatakse aga võrreldes esialgse ettepanekuga mõned olulised muudatused:

- artiklis 1 (mis käsitleb direktiivi reguleerimisala) tegi nõukogu ettepaneku, et direktiivi tuleks kohaldada iga liikmesriigi suurima lennujaama ja kõikide selliste lennujaamade suhtes, mille aastane vedude maht on üle viie miljoni reisija. Komisjon oli teinud ettepaneku, et direktiivi tuleks kohaldada selliste lennujaamade suhtes, mille aastane vedude maht on üle ühe miljoni reisija või üle 25 000 tonni veoseid. Komisjon leiab endiselt, et esialgselt soovitatud reguleerimisala aitaks paremini kaasa direktiivi eesmärkide saavutamisele ja oleks suuremas kooskõlas muude samalaadseid küsimusi käsitlevate ühenduse meetmetega;

- kõik turvamakse käsitlevad sätted olid välja jäetud. Nõukogu väitel ei ole kõnealused sätted pärast määruse (EÜ) nr 300/2008 (mis käsitleb tsiviillennundusjulgestuse ühiseeskirju) vastuvõtmist vajalikud. Komisjon uurib turvamakse täiendavalt ja esitab tulemused enne 31. detsembrit 2008 üksikasjalikus aruandes, milles käsitletakse lennundusjulgestuse rahastamist. Kõnealusele aruandele on vajadusel lisatud õigusakti ettepanek. Seepärast nõustub komisjon nõukogu seisukohaga jätta olemasolevast lennujaamamakse käsitlevast ettepanekust välja turvamaksude kohased sätted;

- artiklis 3 on muudetud mittediskrimineerimist käsitlevat sätet, et võimaldada maksude varieerimist üldistes ja avalikkust puudutavates huvides, näiteks keskkonnaküsimuste tõttu. Komisjon on sellega põhimõtteliselt nõus, tingimusel et kõnealune varieerimine põhineb asjakohastel, objektiivsetel ja läbipaistvatel kriteeriumidel;

- lisatud oli lennujaamade rühmi käsitlev artikkel, millega liikmesriikidel lubatakse kehtestada võrgustikuna toimivatele lennujaamadele ühtne lennujaamamaksude süsteem või neil lubatakse kohaldada samal tasemel maksusid sama linna teenindavate lennujaamade suhtes. Seda artiklit võiks teksti teisel lugemisel täiendavalt arutada, eelkõige selleks, et vältida ohtu, et artikli kohaldamine võiks kaasa tuua kuritarvitust või diskrimineerimist;

- artikli 4 lõikes 5 oli esitatud säte selleks, et vältida kaebemenetluste tarbetut kattumist. Komisjon oleks soovinud, et selgemalt oleksid määratletud tingimused, millele vastavalt kohaldatakse kõnealust lõiku 5, mille kohaselt võib liikmesriik otsustada mõnda teist kõnesoleva artikli lõiku mitte kohaldada ja mis muudaks seega järelevalveasutuse mittetoimivaks. Selleks tuleks lisada „majandusliku üldjärelevalve” mõiste määratlus;

- artiklis 10 on esitatud sõltumatu järelevalveasutuse toimimise kord üksikasjalikumalt ja seda on täiustatud. See hõlbustab direktiivi ülevõtmist siseriiklikesse õigusaktidesse ja tagab parema kooskõla liikmesriikide vahel;

- artikli 12 kohaselt pikendati direktiivi siseriiklikesse õigusaktidesse ülevõtmise tähtaega 18 kuult 36 kuule. Komisjon peab kõnealust ajapikendust võrdlemisi pikaks.

4. KOKKUVÕTE

Nõukogu võttis oma ühise seisukoha vastu kvalifitseeritud häälteenamusega; Luksemburg väitis aga, et direktiivi muudetud reguleerimisalaga diskrimineeritakse eri liikmesriikides asuvaid võrreldavate liiklusandmetega lennujaamu. Komisjon leiab, et kõnealuses ühises seisukohas kajastuvad tema ettepaneku peamised eesmärgid nende lennujaamade puhul, kus direktiivi kohaldatakse, reguleerimisala oluline vähendamine tähendaks aga seda, et kõnealuseid eesmärke ei saavutataks mitmes Euroopa Liidus asuvas lennujaamas.

Komisjon leiab, et ettepaneku menetlust saab jätkata vaid sellele vastuseisuta.

5. KOMISJONI AVALDUSED

Komisjon tegi nõukogu 30. novembri 2007. aasta istungil järgmise avalduse:

Komisjon kontrollib, kas [kavandatava] direktiivi rakendamise tulemusena satuvad artikli 1 lõikes 2 osutatud lennujaamad õigustamatult ebasoodsasse olukorda võrreldes teistes liikmesriikides asuvate võrreldavate liiklusandmetega lennujaamadega, millega nad konkureerivad. Vajaduse korral teeb komisjon asjakohaseid algatusi võrdsete tingimuste taastamiseks ja vastavalt vajadusele ka ettepanekuid direktiivis kehtestatud piirmäärade muutmiseks.